Se og Hør skal måske være glade for, at Brian Mikkelsen ikke længere er justitsminister.

For den nuværende IT-ordfører for Det Konservative Folkeparti er helt oppe i det røde felt, og kræver hårdere domme for ulovlig overvågning af borgere.

Fredag kom det frem, at han er blandt de toppolitikere, der er blevet overvåget af Se og Hør, og i hans tilfælde endda mens han var justitsminister og under massiv beskyttelse fra politiet og PET.

- Jeg er dybt rystet og overrasket. Jeg har læst om andre, der er blevet overvåget, men når det kommer så tæt på, at jeg selv er blevet overvåget, og de kunne følge mig og min familie, så ryster det mig, siger Brian Mikkelsen til Ekstra Bladet.

- Det er endda foregået på et tidspunkt, hvor jeg var justitsminister og konstant overvåget af PET. Det er ret beskæmmende, at de har kunnet overvåget mig på et tidspunkt, hvor jeg ikke kunne tage til håndbold med mine børn, uden at der var fire vagter med for at passe på mig. Det må give stof til eftertanke hos nogle mennesker, siger MF'eren.

Han mener, der er tale om et pinligt sikkerhedshul i Nets, hvor en freelance-medarbejder havde mulighed for at sælge personfølsomme oplysninger til Se og Hør.

- Dem, der er sluppet billigt fra det her, er nets. Alle mulige andre har fået skylden, men det er dem der har haft oplysningerne som er blevet lækket. En freelance-medarbejder har kunne få adgang til de aller mest følsomme oplysninger. Det viser, at de har nogle udfordringer omkring deres sikkerhedssystem, siger han til Ekstra Bladet.

Han ser meget gerne, at involverede i sådanne sager kommer i fængsel.

- Der skal strammes op på datalovgivningen og medieansvarsloven, og så skal vi se på, hvor der ellers skal strammes op. Vi skal virkelig kunne slå til de mennesker, der bruger ulovlige metoder, med gevaldige bøder og i sidste ende fængsel. Det er jo den groveste overtrædelse af danskernes privatliv.